JS/JV/KL/lk			14.1.2013			EDUNV: 34/2012

Sisäasiainministeriö
Poliisiosasto
hare@intermin.fi

Asia:	Lausunto poliisin palveluverkoston kehittämisestä
Viite:	Kirjeenne 4.12.2012 dnro SM022:00/2012

	Varsinais-Suomen liitto toteaa lausuntonaan poliisin palveluverkoston kehittämisestä seuraavaa:

	Varsinais-Suomen liiton mielestä poliisin palveluverkon kehittäminen on ymmärrettävää taloudellisen tilanteen kiristyessä. Julkisen talouden kestävyysvaje haastaa jokaisen toimijan uudistumaan ja sopeuttamaan toimintoja. Palveluverkkouudistus ei saa kuitenkaan heikentää poliisin asiakaspalvelun alueellista kattavuutta. Uudistus on toteutettava siten, että siinä huomioidaan poliisin paikallinen näkyvyys ja alueen tuntemus. Huomiota tulee kiinnittää poliisin palveluiden saatavuuden turvaamiseksi harvaan asuttujen alueiden, erityisesti saariston osalta.

	Esitetty poliisin palveluverkon kehittämisuudistus on muuttamassa Varsinais-Suomen olemassa olevaa poliisin palveluverkkoa ja sen toimintoja. Raision toimipiste on voimakkaan tilatehostamisen kohteena ja Someron palvelupiste muutetaan esityksessä yhteispalvelupisteeksi. Raision toimialue kattaa läntisen kenttäjohtoalueen, jolloin vaikutukset eivät kohdistu vain Raisioon. Muutokset vaikuttavat toteutuessaan Raision lisäksi ainakin Naantaliin, Maskuun, Ruskoon ja Mynämäkeen. Vaikutusten laaja-alaisuuden johdosta esitetty uudistus ei ole kannatettava.

	Someron palvelupisteen muuttaminen yhteispalvelupisteeksi tarkoittaa, että tulevassa yhteispalvelupisteessä ei työskentele yhtään poliisin henkilökuntaan kuuluvaa työntekijää. Tämä on ristiriidassa uudistuksen periaatteiden kanssa, jossa palveluiden saatavuus turvataan nykyisellä tasolla. Asiakirjoista ei käy ilmi, millä aikataululla palvelupiste aiotaan muuttaa yhteispalvelupisteeksi ja mitä palveluja siellä on jatkossa saatavilla.

	Varsinais-Suomen liitto haluaa korostaa, että Varsinais-Suomen ja Satakunnan poliisilaitosalueen hallinnolliseksi keskukseksi soveltuu parhaiten Turku.

	VARSINAIS-SUOMEN LIITTO

Juho Savo
	maakuntajohtaja